Vuodesta 1957 toiminut lahtelaisravintola Tirra haki vähittäismyyntilupaa heti kun se tuli mahdolliseksi.

– Meillä on myynnissä laaja olutvalikoima, johon kuuluu myös harvinaisempia erikoisoluita. Haluamme tarjota mahdollisuuden ostaa niitä myös kotiin, sanoo yrittäjä Antti Sirvo.

Toistaiseksi ulosmyynti on ollut vähäistä.

– Silti uudistus on mielestäni hyvä. Tämä on asiakkaiden palvelemista.

Oluiden, siiderien ja muiden korkeintaan 5,5 prosenttisten alkoholijuomien ulosmyynti tuli anniskeluravintoloille mahdolliseksi uuden alkoholilain myötä maaliskuussa.

"Pulloakaan ei ole myyty"

Ulosmyynti on luvanvaraista ja vaatii vähittäismyyntiluvan. Valviran mukaan vähittäismyyntilupa on tähän mennessä myönnetty noin 300:lle Suomen 8 400 anniskeluluvallisesta ravintolasta.

– Jää nähtäväksi, onko se oikea bisnes ravintoloitsijalle. Ravintoloilta on kuulunut sellaista viestiä, että alkoholijuomien vähittäismyynti asiakkaille on ollut hyvin vähäistä, sanoo ryhmäpäällikkö Kari Kunnas Valvirasta.

Etelä-Suomen aluehallintoviraston alkoholihallintoyksikön päällikkö Riku-Matti Lehikoinen kertoo, että myös hakemusten määrä on jäänyt alhaiseksi.

– Ravintoloiden kiinnostus alkoholin ulosmyyntiin on toistaiseksi ollut pientä. Se ei ole ollut mikään hittituote.

– Yksi ravintoloitsija sanoi, että pulloakaan ei ole myyty.

Lehikoisen mielestä syykin on selvä.

– Se on ymmärrettävää kun ajatellaan, että ruuhka-Suomessa löytyy K-kauppa tai S-kauppa kulman takaa, josta juoman saa edullisemmin kuin ravintolasta. Syrjäseudulla ja saariston kesäravintolassa lupa voi olla hyödyllinen.

Jo ennen uuden lain voimaantuloa Ravintola- ja matkailualan etujärjestö MaRa arvioi, etteivät ravintolat innostu vähittäismyynnistä.

– Tietenkään pieni ravintola ei pärjää kauppaketjun tehokkuudelle ja hinnoille. On kuitenkin iso uudistus, että ravintolat saivat oikeuden ulosmyyntiin tasavertaisesti kaupan kanssa, toimitusjohtaja Timo Lappi toteaa nyt.

Epäselvyyttä myyntiajoissa

Alkoholia saa myydä ravintolasta ulos vain suljetussa pakkauksessa kuten pulloissa ja tölkeissä. Lisäksi se on mahdollista vain, kun asiakas hakee itse ateriansa tai juomansa, ei kotiinkuljetuksen yhteydessä.

– Yrittäjät ovat paljon kyselleet asiasta, koska ruoan kotiinkuljetus ravintoloista on lisääntynyt. Alkoholia ei kuitenkaan saa samassa yhteydessä kuljettaa, Riku-Matti Lehikoinen aluehallintovirastosta muistuttaa.

Ravintoloiden vähittäiskauppaa koskevat samat säännöt kuin ruokakauppoja. Siten luvan saaneista ravintoloista saa ostaa samoja alkoholijuomia kuin kaupoista kello 9-21.

Ravintola-asiakkaat ovat ihmetelleet, miksei viinipulloja saa myydä ravintolasta. Se on selkeästi ollut pettymys. Riku-Matti Lehikoinen

– Ravintola-asiakkaat ovat ihmetelleet kellonaikaa sekä sitä, miksei viinipulloja saa myydä ravintolasta. Se on selkeästi ollut pettymys.

Olutpanimoille ulosmyyntioikeus tuli jo vuoden alussa.

Etelä-Suomen aluehallintovirasto on toistaiseksi saanut panimoilta parikymmentä lupahakemusta.

– Vähittäismyyntimahdollisuus voi olla tärkeä myynnin lisä, vaikkei se ratkaisekaan ravintoloiden taloudellisia ongelmia. Erityisesti se on hyvä uudistus panimoravintoloille, uskoo toimitusjohtaja Timo Lappi MaRa:sta.

– Odottaisin, miltä tuleva kesä tulee ulosmyynnin osalta näyttämään.

Lue myös:

Alkoholi virtaa aamutueille asti – ravintolat innostuivat anniskeluajan pidennyksestä